title: Decizia (PESC) 2015/1908 a Consiliului din 22 octombrie 2015 în sprijinul unui mecanism global de raportare privind armele de calibru mic și armamentul ușor și alte arme și muniții convenționale ilicite pentru a reduce riscul comerțului ilicit cu acestea („iTrace II”)

text:
               23.10.2015

               RO

               Jurnalul Oficial al Uniunii Europene

               L 278/15

         DECIZIA (PESC) 2015/1908 A CONSILIULUI
   din 22 octombrie 2015
   în sprijinul unui mecanism global de raportare privind armele de calibru mic și armamentul ușor și alte arme și muniții convenționale ilicite pentru a reduce riscul comerțului ilicit cu acestea („iTrace II”)
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 26 alineatul (2) și articolul 31 alineatul (1),
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 13 decembrie 2003, Consiliul European a adoptat strategia europeană de securitate care identifică cinci provocări majore cu care se confruntă Uniunea: terorismul, proliferarea armelor de distrugere în masă, conflictele regionale, eșecul statal și criminalitatea organizată. Consecințele fabricării, transferului și circulației ilicite de arme convenționale, inclusiv arme de calibru mic și armament ușor („SALW”), precum și acumularea excesivă și proliferarea necontrolată a acestora sunt esențiale pentru patru dintre aceste cinci provocări. Acestea alimentează insecuritatea în Africa Subsahariană, Orientul Mijlociu și multe alte regiuni din lume, exacerbând conflictele și subminând consolidarea păcii în urma conflictelor, reprezentând astfel o amenințare gravă la adresa păcii și securității.

               (2)

               La 15 și 16 decembrie 2005, Consiliul a adoptat Strategia UE de combatere a acumulării ilicite și a traficului ilicit de SALW și de muniție aferentă („Strategia UE privind SALW”), care stabilește liniile directoare pentru acțiunea UE în domeniul SALW. Strategia UE privind SALW subliniază faptul că SALW contribuie la agravarea terorismului și a criminalității organizate și că sunt un factor major în producerea și propagarea conflictelor, precum și al colapsului structurilor statului.

               (3)

               Strategia UE privind SALW prevede, de asemenea, că Uniunea ar trebui să consolideze și să sprijine mecanismele pentru monitorizarea sancțiunilor și să sprijine consolidarea controlului exporturilor, precum și promovarea Poziției comune 2008/944/PESC a Consiliului (1), printre altele prin promovarea de măsuri pentru îmbunătățirea transparenței.

               (4)

               Odată cu Programul de acțiune al Organizației Națiunilor Unite pentru prevenirea, combaterea și eradicarea comerțului ilicit cu SALW sub toate aspectele sale („Programul de acțiune al ONU”), adoptat la 20 iulie 2001, toate statele membre ale ONU s-au angajat să prevină traficul ilicit de SALW, inclusiv deturnarea acestora către beneficiari neautorizați și, în special, să țină seama de riscul deturnării de SALW către comerțul ilegal atunci când evaluează cereri de autorizații pentru export.

               (5)

               La 8 decembrie 2005, Adunarea generală a ONU a adoptat un instrument internațional care permite statelor să identifice și să urmărească SALW ilicite, în mod rapid și fiabil.

               (6)

               Cu ocazia celei de a doua Conferințe de revizuire din 2012 privind Programul de acțiune al ONU, toate statele membre ale ONU și-au reafirmat angajamentul de a preveni traficul ilicit de SALW, inclusiv deturnarea acestora către beneficiari neautorizați, precum și angajamentele cuprinse în Programul de acțiune al ONU referitor la evaluarea cererilor de autorizații pentru export.

               (7)

               La 2 aprilie 2013, Adunarea generală a ONU a adoptat textul Tratatului privind comerțul cu arme („TCA”). Obiectul TCA constă în instituirea de standarde internaționale comune la cel mai înalt nivel posibil pentru reglementarea sau pentru ameliorarea reglementării comerțului internațional cu arme convenționale, în prevenirea și eradicarea comerțului ilicit cu arme convenționale și în prevenirea deturnării armelor convenționale. Uniunea ar trebui să sprijine toate statele membre ale ONU să pună în aplicare controale eficace ale transferurilor de arme pentru a se asigura că TCA este cât mai eficace posibil, în special în ceea ce privește punerea în aplicare a articolului 11din respectivul tratat.

               (8)

               Uniunea a sprijinit anterior Conflict Armament Research Ltd. (CAR) prin Decizia 2013/698/PESC a Consiliului (2).

               (9)

               Uniunea dorește să finanțeze a doua etapă a unui mecanism global de raportare privind SALW și alte arme și muniții convenționale ilicite pentru a reduce riscul comerțului ilicit cu acestea și pentru a contribui la realizarea obiectivelor menționate mai sus,

         ADOPTĂ PREZENTA DECIZIE:
   Articolul 1
   În vederea punerii în aplicare a Strategiei UE privind SALW și a promovării păcii și securității, activitățile de proiect care urmează a fi sprijinite de Uniune au următoarele obiective specifice:

               —

               întreținerea și consolidarea în continuare a unui sistem global de gestionare a informațiilor accesibil și ușor de utilizat privind SALW deturnate sau traficate și alte arme și muniții convenționale deturnate sau traficate („iTrace”) pentru a furniza informații relevante factorilor de decizie, experților în materie de control al armelor convenționale și agenților cu atribuții de control al exporturilor de arme convenționale, în vederea dezvoltării unor strategii și proiecte eficace bazate pe elemente concrete pentru a combate proliferarea ilicită a SALW și a altor arme și muniții convenționale;

               —

               desfășurarea de activități de cercetare pe teren privind SALW și alte arme și muniții convenționale care circulă în zonele de conflict, încărcarea tuturor elementelor probante colectate în sistemul de gestionare a informațiilor, trimiterea unor solicitări formale de urmărire către guvernele naționale, după caz, și publicarea informațiilor, atunci când sunt verificate (inclusiv prin urmărire formală), în sistemul iTrace;

               —

               centralizarea în sistemul global de gestionare a informațiilor a documentației existente relevante pentru politică privind transferurile de SALW și de alte arme și muniții convenționale, inclusiv rapoarte naționale privind exportul de arme, rapoarte de țară către Registrul ONU al armelor convenționale și Programul de acțiune al ONU privind comerțul ilicit de SALW, textele instrumentelor naționale, regionale și internaționale și rapoartele verificate ale transferurilor de SALW ilicite și de alte arme și muniții convenționale ilicite elaborate de grupuri ale ONU de monitorizare a sancțiunilor, organizații ale societății civile și mass-media internațională de știri;

               —

               sporirea sensibilizării prin acțiuni de informare privind rezultatele proiectului, promovarea obiectivului și funcțiilor disponibile ale iTrace pentru factorii de decizie de la nivel național și internațional, experții în materie de control al armelor convenționale și autoritățile de acordare a licențelor pentru exportul de arme și sporirea capacității internaționale de a monitoriza proliferarea ilicită a SALW și a altor arme și muniții convenționale, precum și de a oferi sprijin factorilor de decizie în identificarea domeniilor prioritare de asistență și cooperare internațională și de a reduce riscul deturnării de SALW și de alte arme și muniții convenționale. Inițiativele de informare vor fi, de asemenea, concepute pentru a coordona schimbul de informații și a construi parteneriate durabile cu persoanele și organizațiile capabile să genereze informații care pot fi încărcate în sistemul iTrace;

               —

               furnizarea de rapoarte axate pe probleme majore de politică, derivate din datele generate de investigații pe teren și prezentate în sistemul iTrace, cu privire la domenii specifice care merită o atenție internațională, inclusiv privind modele majore de trafic de SALW și de alte arme și muniții convenționale și distribuția regională a armelor și munițiilor traficate.

         Uniunea finanțează acest proiect, a cărui descriere detaliată se regăsește în anexa la prezenta decizie.
   Articolul 2
   (1)   Înaltul Reprezentant al Uniunii pentru afaceri externe și politica de securitate („ÎR”) este responsabil de punerea în aplicare a prezentei decizii.
   (2)   Implementarea din punct de vedere tehnic a proiectului menționat la articolul 1 este efectuată de Conflict Armament Research Ltd. („CAR”).
   (3)   CAR își îndeplinește atribuțiile sub responsabilitatea ÎR. În acest scop, ÎR încheie acordurile necesare cu CAR.
   Articolul 3
   (1)   Valoarea de referință financiară pentru implementarea proiectului menționat la articolul 1 este de 2 530 684 EUR. Bugetul total estimat al întregului proiect este de 3 020 000 EUR, sumă furnizată prin cofinanțare de către CAR și Ministerul de Externe al Germaniei.
   (2)   Cheltuielile finanțate din suma prevăzută la alineatul (1) sunt gestionate în conformitate cu procedurile și normele aplicabile bugetului general al Uniunii.
   (3)   Comisia supraveghează gestionarea corespunzătoare a valorii de referință financiare menționate la alineatul (1). În acest sens, aceasta încheie acordul necesar cu CAR. Acordul stipulează că CAR trebuie să asigure vizibilitatea contribuției Uniunii în raport cu mărimea acestei contribuții.
   (4)   Comisia depune eforturi în vederea încheierii acordului menționat la alineatul (3) în cel mai scurt timp posibil după intrarea în vigoare a prezentei decizii. Comisia informează Consiliul cu privire la orice dificultate în cadrul respectivului proces și cu privire la data încheierii acordului.
   Articolul 4
   (1)   ÎR raportează Consiliului cu privire la punerea în aplicare a prezentei decizii, pe baza unor rapoarte descriptive trimestriale pregătite de CAR. Aceste rapoarte stau la baza evaluării efectuate de Consiliu. Pentru a oferi asistență Consiliului în procesul de evaluare a rezultatelor prezentei decizii, o entitate externă efectuează o evaluare a proiectului.
   (2)   Comisia raportează cu privire la aspectele financiare ale proiectului menționat la articolul 1.
   Articolul 5
   (1)   Prezenta decizie intră în vigoare la data adoptării.
   (2)   Prezenta decizie expiră după 24 de luni de la data încheierii acordului menționat la articolul 3 alineatul (3). Totuși, aceasta expiră după șase luni de la data intrării sale în vigoare în situația în care niciun acord nu a fost încheiat în acel interval.

      Adoptată la Luxemburg, 22 octombrie 2015.

            Pentru Consiliu

            Președintele

         F. ETGEN

      (1)  Poziția comună 2008/944/PESC a Consiliului din 8 decembrie 2008 de definire a normelor comune care reglementează controlul exporturilor de tehnologie și echipament militar (JO L 335, 13.12.2008, p. 99).

      (2)  Decizia 2013/698/PESC a Consiliului din 25 noiembrie 2013 în sprijinul unui mecanism global de raportare privind armele de calibru mic și armamentul ușor și alte arme și muniții convenționale ilicite pentru a reduce riscul comerțului ilicit cu acestea (JO L 320, 30.11.2013, p. 34).

      ANEXĂ

         Sistemul global de raportare iTrace privind SALW și alte arme și muniții convenționale

      1.   Context și justificare pentru sprijinul Politicii externe și de securitate comune (PESC)

      1.1.   Prezenta decizie se bazează pe decizii succesive ale Consiliului privind combaterea impactului destabilizator al deturnării și traficului de SALW și de alte arme convenționale, în special Decizia 2013/698/PESC a Consiliului (1), prin care s-a stabilit mecanismul global de raportare privind SALW și alte arme și muniții convenționale ilicite, iTrace.
      Proliferarea ilicită a SALW și a altor arme și muniții convenționale este un factor major de subminare a stabilității statale și de exacerbare a conflictelor, reprezentând o amenințare gravă la adresa păcii și securității. Astfel cum se menționează în Strategia UE privind SALW, armele și munițiile ilicite contribuie la agravarea terorismului și a criminalității organizate și sunt un factor major în producerea și propagarea conflictelor, precum și al colapsului structurilor statului.
      Activitățile desfășurate în temeiul Deciziei 2013/698/PESC au sporit în mod semnificativ capacitatea de monitorizare și de diagnostic a comunității internaționale în domeniul combaterii proliferării SALW ilicite și a altor arme convenționale ilicite. În cadrul Deciziei 2013/698/PESC, iTrace a documentat peste 200 000 de arme și muniții convenționale și materiale aferente, inclusiv dispozitive explozive improvizate (IED). Aceasta depășește cu mult toate eforturile anterioare combinate în materie de cartografiere a amplasării armelor ilicite. Investigațiile pe teren din cadrul iTrace s-au desfășurat în Republica Centrafricană, Ciad, Republica Democrată Congo, Côte d'Ivoire, Egipt, Irak, Iordania, Liban, Mali, Mauritania, Myanmar, Nepal, Somalia, Somaliland, Sudanul de Sud, Siria, Emiratele Arabe Unite și Uganda. De asemenea, iTrace a acordat un sprijin tehnic important grupurilor de sancțiuni ale Consiliului de Securitate al ONU și misiunilor ONU (MINUSCA, MINUSMA, MONUSCO, UNMISS, UNOCI și UNSOM), precum și mai multor guverne care au solicitat sprijinul iTrace pentru investigații.
      Întrucât sfera de aplicare și amploarea investigațiilor s-au intensificat, iTrace a devenit treptat un instrument vital pentru: (a) generarea unor informații operative de politică cu privire la transferurile de arme ilicite în regiunile de conflict, în special în anumite regiuni care constituie o preocupare pentru statele membre ale UE; (b) permiterea unei înțelegeri în timp util a comerțului global ilicit cu arme; (c) stabilirea de profiluri privind deturnările pentru a consolida capacitatea autorităților de control al exporturilor ale UE de a evalua riscurile de deturnare înainte de export; și (d) facilitarea schimbului de informații între ONU, organele internaționale, regionale și naționale, între care exista altfel o comunicare slabă.
      1.2.   Prin urmare, prezenta decizie urmărește să continue activitatea proiectului-pilot instituit în temeiul Deciziei 2013/698/PESC, furnizând în continuare factorilor de decizie, experților în materie de control al armelor convenționale și agenților cu atribuții de control al exporturilor de arme informații relevante elaborate sistematic, care le vor permite să dezvolte strategii eficace de combatere a proliferării, bazate pe elemente concrete, împotriva proliferării ilicite a armelor convenționale și a munițiilor aferente, pentru a îmbunătăți securitatea la nivel internațional și regional. Prin urmare, aceasta va continua să îi sprijine în combinarea unei strategii de reacție reușite cu acțiuni adecvate de prevenire pentru a combate cererea și oferta ilicite și pentru a asigura un control eficace al armelor convenționale în țările terțe.
      1.3.   Prezenta decizie prevede întreținerea și consolidarea în continuare a sistemului online cu acces public iTrace, care urmărește SALW ilicite și alte arme și muniții convenționale ilicite, vizând tipuri specifice de arme, furnizori, vectori de transfer și beneficiari iliciți. Axat pe regiunile afectate de conflict, iTrace servește drept mecanism global de raportare care permite guvernelor naționale să monitorizeze traficul de SALW și de alte arme și muniții convenționale și să diagnosticheze cazuri de deturnare.
      2.   Obiective globale

      Acțiunea descrisă în cele ce urmează va sprijini în continuare comunitatea internațională în combaterea impactului destabilizator al deturnării și traficului de SALW și de alte arme și muniții convenționale. Aceasta va continua să furnizeze factorilor de decizie, experților în materie de control al armelor și agenților cu atribuții de control al exporturilor de arme informații relevante, care le vor permite să dezvolte strategii eficace de combatere a proliferării, bazate pe elemente concrete, împotriva proliferării ilicite a SALW și a altor arme și muniții convenționale, pentru a îmbunătăți securitatea la nivel internațional și în regiune. În mod specific, acțiunea va furniza:

                  (a)

                  informații concrete privind traficul de SALW și de alte arme convenționale necesare pentru a monitoriza într-un mod mai eficace punerea în aplicare a Programului de acțiune al ONU privind comerțul ilicit cu SALW;

                  (b)

                  informații concrete pentru a consolida punerea în aplicare a Instrumentului internațional de urmărire;

                  (c)

                  informații concrete pentru a urmări rutele majore și entitățile implicate în furnizarea de arme și muniții convenționale în regiunile afectate de conflict sau către organizații teroriste internaționale și pentru a furniza elemente probante privind grupurile și persoanele angajate în comerțul ilicit, în sprijinul procedurilor judiciare naționale;

                  (d)

                  cooperare consolidată între organele relevante ale ONU, misiuni și alte organizații internaționale, în domeniul urmăririi SALW și a altor arme convenționale și al furnizării de informații în mod direct în sprijinul mecanismelor de monitorizare existente, inclusiv registrul de arme ilicite și sistemul de gestionare a urmăririi ale Interpol (iARMS), care sunt complementare iTrace și cu care se va asigura o coordonare continuă;

                  (e)

                  informații relevante pentru a identifica domenii prioritare de cooperare și asistență internațională pentru a combate în mod eficace deturnarea și traficul de SALW și de alte arme și muniții convenționale, cum ar fi finanțarea pentru proiecte cu privire la securitatea depozitelor și/sau gestionarea frontierelor;

                  (f)

                  un mecanism de asistență în monitorizarea punerii în aplicare a TCA, în mod specific pentru a detecta deturnarea armelor convenționale transferate, precum și pentru a oferi guvernelor asistență în evaluarea riscului de deturnare înaintea exportului de arme convenționale, în special riscul deturnării în țara cumpărătorului sau reexportul în condiții nedezirabile.

            3.   Sustenabilitatea și rezultatele proiectului pe termen lung

      Acțiunea va consolida un cadru durabil pentru monitorizarea susținută a proliferării ilicite a SALW și a altor arme și muniții convenționale. Se preconizează că aceasta va spori în mod substanțial informațiile existente referitoare la arme și va sprijini în mod considerabil dezvoltarea specifică de politici eficace în materie de control al armelor convenționale și de control al exporturilor de arme. În mod specific, proiectul:

                  (a)

                  va dezvolta în continuare un sistem de gestionare a informațiilor care va asigura colectarea pe termen lung și analiza datelor privind armele convenționale ilicite;

                  (b)

                  va furniza factorilor de decizie și experților în materie de control al armelor convenționale un instrument pentru a defini strategii mai eficace și domenii prioritare de asistență și cooperare (de exemplu, prin identificarea unor mecanisme regionale sau subregionale de cooperare, coordonare și schimb de informații care trebuie instituite sau consolidate; prin identificarea stocurilor naționale nesecurizate, a gestionării inadecvate a inventarului, a rutelor de transfer ilicit, a controalelor slabe la frontiere și a capacităților de asigurare a aplicării legii insuficiente);

                  (c)

                  va avea flexibilitatea intrinsecă de a genera informații relevante pentru politici, indiferent de cerințele în materie de politică aflate în schimbare rapidă;

                  (d)

                  va spori în mod semnificativ eficacitatea organizațiilor și a persoanelor care monitorizează armele la nivel internațional prin furnizarea unui mecanism de schimb al informațiilor cu o sferă în expansiune continuă.

            4.   Descrierea acțiunii

      4.1.   Proiectul nr. 1: Consolidarea sistemului global de gestionare a informațiilor privind urmărirea armelor și a portalului de cartografiere online, iTrace

      4.1.1.   Obiectivul proiectului

      Proiectul va consolida software-ul iTrace, pe care CAR l-a dezvoltat inițial pentru proiectul implementat în temeiul Deciziei 2013/698/PESC, și va spori ușurința de utilizare a sistemului. Consolidările includ: îmbunătățirea analizei de date; dezvoltarea unei „serii de funcții pentru utilizatori”, care va oferi grupurilor specifice de utilizatori instrucțiuni clare privind modul în care sistemul poate furniza cele mai bune rezultate; introducerea de date de mare viteză (inclusiv prin streaming satelit); actualizarea în timp real a documentelor de politică; o aplicație mobilă iTrace care va funcționa pe dispozitive iOS® și Android®; și ajustarea bazei de date pentru a cuprinde o varietate din ce în ce mai mare de arme și componente.
      4.1.2.   Activități din cadrul proiectului

      În cadrul acestui proiect vor fi întreprinse următoarele activități:

                  (a)

                  Sistemul va fi consolidat pentru a permite generarea de analize sofisticate și pe mai mulți ani ale tendințelor traficului de arme. Îmbunătățirile vor include capacități de căutare și de vizualizare a datelor, care vor permite utilizatorilor să analizeze relațiile complexe dintre seturi mari de date.

                  (b)

                  Dezvoltarea unei suite de funcții pentru utilizatori, care va furniza o interfață explicativă între pagina de conectare a iTrace și portalul însuși. Această suită va fi organizată pe teme și va prezenta instrucțiuni video care vizează anumite grupuri de utilizatori (de exemplu, factorii de decizie în materie de control al armelor sau oficialitățile însărcinate cu eliberarea licențelor de export), va prezenta funcțiile specifice sistemului (de exemplu, generarea de statistici privind deturnarea sau elaborarea profilului de țară) și va furniza orientări cu privire la căutările avansate și utilizarea datelor. Această suită va cuprinde, de asemenea, o funcție de asistență interactivă, organizată în conformitate cu întrebările frecvente.

                  (c)

                  Sistemul va fi modificat pentru a permite actualizarea în timp real cu informații specifice fiecărei țări (inclusiv rapoarte și legislații naționale și instrumente de control al armelor). Sistemul va extrage informații, în timp real, dintr-o serie de baze de date existente, permițând căutarea și găsirea rapidă de documente de politică pe aplicația mobilă [a se vedea punctul 4.1.2 litera (e) de mai jos].

                  (d)

                  Sistemul va fi reconfigurat pentru a permite introducerea de date din MS Excel® și din alte aplicații bazate pe foi de calcul prin intermediul legăturii prin satelit. Este de așteptat ca această dezvoltare să crească de cinci ori viteza de introducere a datelor. Pentru colectarea datelor de mare volum (în special în Irak și Siria) această dezvoltare este imperativă.

                  (e)

                  Ca răspuns la cererea utilizatorilor, proiectul va elabora o versiune simplificată a iTrace, care este proiectată să funcționeze pe dispozitive iOS® șiAndroid®. Scopul acestei aplicații este de a garanta accesul factorilor de decizie la cartografierea geospațială, la monitorizarea în materie de deturnare și la documentele de țară care figurează în iTrace pe orice platformă sau forum.

                  (f)

                  Sistemul va fi modificat pentru a încorpora noi baze de date, pentru a reflecta o gamă mai largă de arme, muniții, componente și vehicule militare, identificate în timpul operațiunilor extinse ale CAR din perioada 2013-2015.

            4.1.3.   Rezultatele proiectului

      Proiectul:

                  (a)

                  va permite oricărui utilizator online să consulte un amplasament, o țară, o regiune sau un continent anume din lume;

                  (b)

                  va identifica și va furniza elemente probante vizuale privind SALW și alte arme și muniții convenționale deturnate sau traficate din amplasamentul, țara, regiunea sau continentul în cauză;

                  (c)

                  va reprezenta grafic, pe o hartă online a lumii, datele transferurilor, rutele de aprovizionare ilicită și traficanții implicați pentru orice articol (din mii) de SALW sau de alte arme și muniții convenționale traficate;

                  (d)

                  va regăsi automat cazurile similare (SALW sau alte arme sau muniții convenționale de același tip, țara de fabricație sau seria de fabricație) și va reprezenta grafic aceste articole și amplasarea lor pe o hartă online a lumii;

                  (e)

                  va identifica și va cartografia conexiunile dintre tipurile de SALW sau de alte arme și muniții convenționale deturnate sau traficate sau părți la traficul internațional;

                  (f)

                  va genera rapoarte globale (de exemplu, amploarea deturnării dintr-o anumită țară sau originea armelor convenționale deturnate), care vor putea fi descărcate în format PDF;

                  (g)

                  va găzdui, la nivel de țară și la nivel global, documentația existentă relevantă pentru politică privind transferurile de SALW și de alte arme și muniții convenționale, inclusiv rapoarte naționale privind exportul de arme, rapoarte de țară către Registrul ONU al armelor convenționale și Programul de acțiune al ONU privind comerțul ilicit de SALW, textul instrumentelor naționale, regionale și internaționale relevante și rapoartele verificate ale transferurilor ilicite de SALW și de alte arme și muniții convenționale elaborate de grupuri ale ONU de monitorizare a sancțiunilor, organizații ale societății civile și mass-media internațională de știri;

                  (h)

                  va transmite date compatibile cu sistemul iARMS al Interpol, ceea ce va permite Interpol să realizeze o comparație încrucișată între armele crimelor care figurează în iARMS și informațiile generate de iTrace privind armele ilicite;

                  (i)

                  va elabora statistici privind deturnarea pentru a sprijini experții în materie de control al armelor convenționale să identifice domeniile prioritare în vederea îmbunătățirii, asistenței și cooperării și pentru a sprijini autoritățile naționale de acordare a licențelor pentru exportul de arme în recunoașterea riscurilor concrete de deturnare.

            4.1.4.   Indicatori de implementare a proiectului

      Proiectul va continua să întrețină și să consolideze un sistem de cartografiere online liber, accesibil publicului și fără restricții în privința potențialilor beneficiari.
      4.1.5.   Beneficiarii proiectului

      iTrace va continua să furnizeze informații din ce în ce mai ample destinate în mod explicit: factorilor naționali de decizie în materie de control al armelor, agențiilor de acordare a licențelor pentru exportul armelor, organizațiilor regionale și internaționale (inclusiv grupurile ONU de monitorizare a sancțiunilor, misiunile ONU de menținere a păcii, UNODC, UNODA și Interpol), organizațiilor neguvernamentale de cercetare [inclusiv Centrul Internațional pentru Conversie de la Bonn (BICC), Grupul pentru cercetare și informare privind pacea (GRIP), Institutul Internațional pentru Cercetare în domeniul Păcii din Stockholm (SIPRI) și Small Arms Survey], organizațiilor militante (inclusiv Amnesty International și Human Rights Watch) și mass-mediei internaționale de știri, fără a se limita însă la acestea.
      4.2.   Proiectul nr. 2: Investigații pe teren necesare în vederea alimentării în continuare a sistemului iTrace cu elemente documentare probante în timp real privind deturnarea și traficul de SALW și de alte arme și muniții convenționale și alte informații relevante

      4.2.1.   Obiectivul proiectului

      În cadrul proiectului se vor desfășura cercetări pe teren legate de SALW și de alte arme și muniții convenționale aflate în circulație în zonele afectate de conflicte. Proiectul își va extinde în mod continuu domeniul geografic de aplicare și va acorda prioritate mai multor țări care prezintă un interes deosebit pentru statele membre ale UE, inclusiv, printre altele, Republica Centrafricană, Irak, Libia, Mali, Sudanul de Sud, Somalia și Siria. Stabilirea unor acorduri oficiale privind schimbul de informații cu o serie de organizații, inclusiv cu misiunile ONU, precum și trimiterea selectivă a unor solicitări formale de urmărire către guvernele naționale vor facilita proiectul.
      În plus, proiectul va continua să efectueze cercetări documentare (inclusiv prin intermediul investigațiilor de pe teren) cu privire la informațiile existente despre transferurile relevante, colectate de la alte organizații decât CAR, pentru introducerea acestora în sistemul iTrace, precum și să verifice informațiile respective.
      4.2.2.   Activități din cadrul proiectului

      În cadrul acestui proiect vor fi întreprinse următoarele activități:

                  (a)

                  desfășurarea experților în materie de arme calificați în vederea efectuării unei analize pe teren a SALW și a altor arme și muniții convenționale ilicite, precum și a materialelor aferente recuperate din state afectate de conflicte;

                  (b)

                  analiza, revizuirea și verificarea elementelor probante documentate privind SALW și alte arme și muniții convenționale ilicite și utilizatorii acestora, inclusiv, printre altele: fotografii ale armelor, ale părților componente și ale marcajelor interioare și exterioare ale acestora, modul de ambalare, documentația de expediere asociată și rezultatele investigațiilor pe teren (utilizatori, stocuri și rute de transfer);

                  (c)

                  revizuirea și verificarea elementelor probante recente suplimentare privind transferurile relevante de SALW și de alte arme și muniții convenționale colectate de organizații altele decât CAR, inclusiv rapoarte din partea grupurilor ONU de monitorizare a sancțiunilor, organizațiilor societății civile și mass-mediei internaționale de știri;

                  (d)

                  încărcarea tuturor elementelor probante colectate și revizuite în sistemul de gestionare a informațiilor și portalul de cartografiere online iTrace;

                  (e)

                  identificarea și susținerea partenerilor locali pentru asigura colectarea durabilă a datelor în sprijinul iTrace pe toată durata acțiunii propuse și după încheierea acesteia;

                  (f)

                  continuarea legăturii cu guvernele UE în vederea predefinirii punctelor de contact naționale și a unui mecanism de coordonare, pentru a clarifica domeniul de aplicare a investigațiilor CAR și a reduce potențialele conflicte de interese anterior derulării investigațiilor sale.

            Proiectul va fi implementat treptat în cursul întregii perioade de doi ani a proiectului iTrace.
      4.2.3.   Rezultatele proiectului

      Proiectul:

                  (a)

                  va documenta, in situ, elementele probante fizice ale armelor și munițiilor convenționale deturnate sau traficate în regiunile afectate de conflicte;

                  (b)

                  va verifica și va dezvolta cazuri de trafic ilicit pe baza elementelor probante colectate de CAR, de organizații care au stabilit acorduri permanente de schimb de informații cu CAR, și, după caz, de alte organizații, cu privire la armele și munițiile convenționale deturnate sau traficate pe teritoriul tuturor regiunilor;

                  (c)

                  va furniza elemente probante vizuale concrete privind armele și munițiile convenționale deturnate sau traficate, inclusiv fotografii ale articolelor, numere de serie, marcaje de fabricație, cutii, liste de colisaj, documente de expediere și certificarea utilizatorului final;

                  (d)

                  va genera relatări textuale ale activității licite, incluzând rutele de trafic, actorii implicați în deturnare sau în transferul ilicit și evaluări ale factorilor determinanți (inclusiv gestionarea și securitatea deficitare ale stocurilor și rețelele de aprovizionare ilicite deliberate, orchestrate de state);

                  (e)

                  va încărca elementele probante sus-menționate în sistemul de gestionare a informațiilor și portalul de cartografiere online iTrace, în vederea diseminării publice integrale.

            4.2.4.   Indicatori de implementare a proiectului

      Până la 30 de desfășurări pe teren (inclusiv desfășurări extinse, când este necesar) în timpul perioadei de doi ani, pentru a genera elemente probante care să fie încărcate în sistemul de gestionare a informațiilor și portalul de cartografiere online iTrace.
      4.2.5.   Beneficiarii proiectului

      Vă rugăm să consultați secțiunea 4.1.5 de mai sus pentru o listă completă a beneficiarilor, care este identică pentru toate proiectele enumerate în cadrul prezentei decizii.
      4.3.   Proiectul nr. 3: Informarea și coordonarea internațională a părților interesate

      4.3.1.   Obiectivul proiectului

      Proiectul va evidenția beneficiile iTrace pentru factorii de decizie internaționali și naționali, experții în materie de control al armelor convenționale și autoritățile de acordare a licențelor pentru exportul de arme. Vor fi concepute, de asemenea, inițiative de informare pentru a coordona în continuare schimbul de informații și pentru a construi parteneriate durabile cu persoanele și organizațiile capabile să genereze informații care pot fi înregistrate în sistemul iTrace.
      4.3.2.   Activități din cadrul proiectului

      În cadrul acestui proiect vor fi întreprinse următoarele activități:

                  (a)

                  prezentări din partea personalului CAR la conferințe internaționale relevante care tratează problematica comerțului ilicit cu arme convenționale, în toate aspectele sale. Prezentările din partea personalului vor fi concepute cu scopul de a pune în valoare iTrace, punând accentul pe: 1. beneficiile sale concrete pentru sprijinirea monitorizării punerii în aplicare a Programului de acțiune al ONU, a TCA și a altor instrumente internaționale relevante; 2. utilitatea sa în desemnarea domeniilor prioritare de asistență și cooperare internațională; și 3. utilitatea sa ca mecanism de stabilire a profilurilor în evaluarea riscurilor, destinat autorităților de acordare a licențelor pentru exportul de arme;

                  (b)

                  prezentări din partea personalului CAR adresate guvernelor naționale și operațiilor de menținere a păcii. Prezentările personalului vor avea rolul de a pune în valoare iTrace pentru diferitele departamente ale misiunilor, de a încuraja și de a dezvolta acorduri oficiale privind schimbul de informații, capabile să genereze informații care pot fi încărcate în sistemul iTrace, precum și de a asista factorii de decizie în identificarea domeniilor prioritare pentru asistență și cooperare internațională.

            Proiectul va fi implementat în cursul întregii perioade de doi ani a proiectului iTrace.
      4.3.3.   Rezultatele proiectului

      Proiectul:

                  (a)

                  va demonstra utilitatea iTrace pentru factorii de decizie naționali și internaționali care acționează în direcția punerii în aplicare a acordurilor privind controlul armelor convenționale și controlul exportului de arme (Programul de acțiune al ONU, TCA și alte instrumente internaționale relevante) și va evalua punerea în aplicare a acestora;

                  (b)

                  va furniza informații relevante pentru a sprijini factorii de decizie și experții în materie de control al armelor convenționale în identificarea domeniilor prioritare pentru asistență și cooperare internațională și în elaborarea unor strategii eficace de combatere a proliferării;

                  (c)

                  va furniza autorităților de acordare a licențelor pentru exportul de arme informații aprofundate privind iTrace și utilitatea acestuia în evaluarea riscurilor, furnizând totodată o modalitate de feedback și de consolidare în continuare a sistemului;

                  (d)

                  va facilita schimbul de informații între guvernele naționale și operațiile ONU de menținere a păcii, inclusiv prelucrarea și analizarea datelor folosind sistemul iTrace;

                  (e)

                  va implica în rețea un grup tot mai mare de experți în materie de control al armelor convenționale implicați în desfășurarea unor investigații in situ privind deturnarea și traficul de arme și muniții convenționale;

                  (f)

                  va spori vizibilitatea pentru public a urmăririi armelor și munițiilor convenționale ca mod de a sprijini monitorizarea punerii în aplicare a Programului de acțiune al ONU, a TCA și a altor instrumente internaționale și regionale de control al armelor și de control al exporturilor de arme.

            4.3.4.   Indicatori de implementare a proiectului

      Până la 12 conferințe de informare la care participă personalul CAR. Toate conferințele vor include prezentări ale iTrace. Programele și rezumatele succinte ale conferințelor vor fi incluse în raportul final.
      4.3.5.   Beneficiarii proiectului

      Vă rugăm să consultați secțiunea 4.1.5 de mai sus pentru o listă completă a beneficiarilor, care este identică pentru toate proiectele enumerate în cadrul prezentei decizii.
      4.4.   Proiectul nr. 4: Rapoarte iTrace de politică

      4.4.1.   Obiectivul proiectului

      Proiectul va pune la dispoziție rapoarte privind principalele probleme de politică, extrase din datele generate de investigațiile de pe teren și prezentate în sistemul iTrace. Rapoartele vor avea rolul de a evidenția anumite domenii de interes internațional, inclusiv principalele tipare de trafic de arme și muniții convenționale, distribuția regională a armelor și munițiilor traficate și domeniile prioritare care necesită atenție internațională.
      4.4.2.   Activități din cadrul proiectului

      O analiză aprofundată, care să ducă la elaborarea, revizuirea, editarea și publicarea a cel mult zece rapoarte iTrace de politică.
      4.4.3.   Rezultatele proiectului

      Proiectul:

                  (a)

                  va genera cel mult zece rapoarte, fiecare prezentând profilul unei probleme distincte de interes internațional;

                  (b)

                  va asigura distribuția rapoartelor iTrace de politică către toate statele membre ale UE;

                  (c)

                  va desemna o strategie de informare cu scop precis, pentru a asigura acoperirea globală maximă;

                  (d)

                  va susține vizibilitatea acțiunii pe arena politică și în mass-media internațională de știri, printre altele prin prezentarea informațiilor de actualitate referitoare la armele ilicite, prin furnizarea unei analize de politică relevante în sprijinul proceselor în curs privind controlul armelor și prin adaptarea rapoartelor, pentru a suscita un interes maxim din partea mass-mediei internaționale de știri.

            4.4.4.   Indicatori de implementare a proiectului

      Cel mult zece rapoarte de politică online produse de iTrace pe durata acțiunii propuse și distribuite la nivel mondial.
      4.4.5.   Beneficiarii proiectului

      Vă rugăm să consultați secțiunea 4.1.5 de mai sus pentru o listă completă a beneficiarilor, care este identică pentru toate proiectele enumerate în cadrul prezentei decizii.
      5.   Locuri de desfășurare

      Locul de desfășurare a proiectului nr. 1 va fi Regatul Unit. În cadrul proiectului se admite faptul că rezultatele necesare ale investigațiilor de pe teren nu pot fi reproduse la distanță, iar proiectul nr. 2 va necesita desfășurarea masivă pe teren a experților în materie de arme convenționale în regiunile afectate de conflicte. Aceste desfășurări vor fi examinate individual, ținându-se seama de securitate, acces și disponibilitatea informațiilor. CAR a stabilit deja contacte sau are proiecte în curs în multe dintre statele vizate. Proiectul nr. 3 se va desfășura în cadrul unor conferințe internaționale și în coordonare cu guvernele naționale și cu organizațiile relevante, la nivel mondial, pentru a asigura vizibilitatea maximă a proiectului. Proiectul nr. 4 va fi elaborat în Regatul Unit.
      6.   Durată

      Durata totală estimată a proiectelor combinate este de 24 de luni.
      7.   Entitatea de punere în aplicare și vizibilitatea UE

      Punerea în aplicare din punct de vedere tehnic a prezentei decizii va fi încredințată CAR. CAR își va îndeplini atribuțiile sub responsabilitatea ÎR.
      CAR a apărut dintr-o rețea în expansiune, formată din investigatori în domeniul armelor, care a desfășurat o activitate de pionierat în domeniul identificării și urmăririi armelor și munițiilor convenționale începând din anul 2006. CAR se axează exclusiv pe identificarea și urmărirea armelor pe teren. Această abordare bazată pe studii de caz individuale, precum și capacitatea tehnică necesară punerii sale în aplicare sunt esențiale pentru cartografierea exhaustivă a deturnării armelor convenționale spre și dinspre țările aflate în conflict, insuficient monitorizată în prezent de comunitatea internațională. Pentru a realiza acest lucru, CAR trimite echipe mici de investigatori, cu minimum 10 ani de experiență specifică în domeniul armelor în zonele afectate de conflicte, pentru a examina și a documenta armele ilicite in situ.
      Începând cu mai 2013, CAR a desfășurat personal pentru operații de teren în 18 regiuni afectate de conflicte, a sprijinit direct șapte grupuri ONU de monitorizare a sancțiunilor, a încheiat acorduri oficiale privind schimbul de informații cu două misiuni ONU de menținere a păcii și a oferit asistență tehnică pentru două misiuni PSAC. De asemenea, CAR a furnizat sprijin tehnic periodic pentru șapte guverne naționale cu privire la identificarea și urmărirea armelor. CAR rămâne singura organizație, în afara sistemului ONU, dedicată exclusiv identificării și urmăririi pe teren a armelor convenționale, muniției și materialelor aferente, în conflictele armate contemporane.
      La 25 noiembrie 2013, Decizia 2013/698/PESC a mandatat CAR să elaboreze și să pună în aplicare iTrace. iTrace este un mecanism global de raportare privind armele de calibru mic și armamentul ușor și alte arme și muniții convenționale ilicite. În etapa sa pilot (iTrace I), proiectul s-a axat în principal pe documentarea armelor ilicite în Africa Subsahariană, concentrându-se în plus asupra Orientului Mijlociu (Irak și Siria), și pe încărcarea rezultatelor în sistemul iTrace. Până în prezent, proiectul a documentat peste 200 000 de elemente, printre care arme, muniții și materiale aferente care circulă în regiunile afectate de conflicte.
      CAR ia toate măsurile necesare pentru a aduce în atenția publicului faptul că Uniunea a finanțat acțiunea. Aceste măsuri respectă manualul privind comunicarea și vizibilitatea pentru acțiunile externe ale Uniunii Europene elaborat și publicat de Comisie.
      Prin urmare, CAR va asigura vizibilitatea contribuției Uniunii printr-o strategie de marcă (branding) și publicitate adecvate, evidențiind rolul Uniunii, asigurând transparența acțiunilor sale și sensibilizarea publicului cu privire la motivele deciziei, precum și cu privire la sprijinul acordat de Uniune pentru decizie și rezultatele acestui sprijin. Materialele produse de acest proiect vor afișa în mod clar drapelul Uniunii, în conformitate cu orientările Uniunii privind utilizarea și reproducerea corespunzătoare a drapelului.
      8.   Raportare

      CAR va pregăti rapoarte descriptive trimestriale.

         (1)  Decizia 2013/698/PESC a Consiliului din 25 noiembrie 2013 în sprijinul unui mecanism global de raportare privind armele de calibru mic și armamentul ușor și alte arme și muniții convenționale ilicite pentru a reduce riscul comerțului ilicit cu acestea (JO L 320, 30.11.2013, p. 34).


title: Decizia ATALANTA/6/2009 a Comitetului politic și de securitate din 22 iulie 2009 privind numirea comandantului forței Uniunii Europene pentru operația militară a Uniunii Europene în vederea unei contribuții la descurajarea, prevenirea și reprimarea actelor de piraterie și de jaf armat din largul coastelor Somaliei (Atalanta)

text:
               24.7.2009

               RO

               Jurnalul Oficial al Uniunii Europene

               L 192/68

      DECIZIA ATALANTA/6/2009 A COMITETULUI POLITIC ȘI DE SECURITATE

   din 22 iulie 2009
   privind numirea comandantului forței Uniunii Europene pentru operația militară a Uniunii Europene în vederea unei contribuții la descurajarea, prevenirea și reprimarea actelor de piraterie și de jaf armat din largul coastelor Somaliei (Atalanta)
   (2009/559/PESC)
   COMITETUL POLITIC ȘI DE SECURITATE,
   având în vedere Tratatul privind Uniunea Europeană, în special articolul 25 paragraful al treilea,
   având în vedere Acțiunea comună 2008/851/PESC a Consiliului din 10 noiembrie 2008 privind operația militară a Uniunii Europene în vederea unei contribuții la descurajarea, prevenirea și reprimarea actelor de piraterie și de jaf armat din largul coastelor Somaliei (1) (Atalanta), în special articolul 6 alineatul (1),
   întrucât:

               (1)

               În temeiul articolului 6 alineatul (1) din Acțiunea comună 2008/851/PESC, Consiliul a autorizat Comitetul politic și de securitate (COPS) să adopte decizii privind numirea comandantului forței Uniunii Europene.

               (2)

               La 17 martie 2009, COPS a adoptat Decizia Atalanta/1/2009 (2) de numire a căpitanului (forțe navale) Juan GARAT CARAMÉ în calitate de comandant al forței UE pentru operația militară a Uniunii Europene în vederea unei contribuții la descurajarea, prevenirea și reprimarea actelor de piraterie și de jaf armat din largul coastelor Somaliei.

               (3)

               Comandantul operației Uniunii Europene a recomandat numirea contraamiralului de flotilă (commodore) Peter BINDT în calitate de nou comandant al forței Uniunii Europene pentru operația militară a Uniunii Europene în vederea unei contribuții la descurajarea, prevenirea și reprimarea actelor de piraterie și de jaf armat din largul coastelor Somaliei.

               (4)

               Comitetul militar al UE a sprijinit această recomandare.

               (5)

               În conformitate cu articolul 6 din Protocolul privind poziția Danemarcei, anexat la Tratatul privind Uniunea Europeană și la Tratatul de instituire a Comunității Europene, Danemarca nu participă la elaborarea și la punerea în aplicare a deciziilor și a acțiunilor Uniunii Europene care au implicații în domeniul apărării,

         DECIDE:
   Articolul 1
   Contraamiralul de flotilă (commodore) Peter BINDT este numit comandant al forței Uniunii Europene pentru operația militară a Uniunii Europene în vederea unei contribuții la descurajarea, prevenirea și reprimarea actelor de piraterie și de jaf armat din largul coastelor Somaliei.
   Articolul 2
   Prezenta decizie produce efecte de la 13 august 2009.

      Adoptată la Bruxelles, 22 iulie 2009.

            Pentru Comitetul politic și de securitate

            Președintele

         O. SKOOG

      (1)  JO L 301, 12.11.2008, p. 33.

      (2)  JO L 76, 24.3.2009, p. 45.


title: Decizia 2011/332/PESC a Consiliului din 7 iunie 2011 de modificare a Deciziei 2011/137/PESC privind măsuri restrictive având în vedere situația din Libia

text:
               8.6.2011

               RO

               Jurnalul Oficial al Uniunii Europene

               L 149/10

         DECIZIA 2011/332/PESC A CONSILIULUI
   din 7 iunie 2011
   de modificare a Deciziei 2011/137/PESC privind măsuri restrictive având în vedere situația din Libia
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 29,
   întrucât:

               (1)

               La 28 februarie 2011, Consiliul a adoptat Decizia 2011/137/PESC privind măsuri restrictive având în vedere situația din Libia (1).

               (2)

               Decizia 2011/137/PESC ar trebui să fie modificată pentru a ține seama de aranjamente specifice privind măsuri restrictive aplicabile autorităților portuare.

               (3)

               Având în vedere gravitatea situației din Libia, ar trebui incluse și alte entități pe lista persoanelor și entităților care fac obiectul măsurilor restrictive care figurează în anexa IV la Decizia 2011/137/PESC,

         ADOPTĂ PREZENTA DECIZIE:
   Articolul 1
   La articolul 6 din Decizia 2011/137/PESC se adaugă următorul alineat:

      „(2a)   Interdicția privind punerea la dispoziția persoanelor sau entităților menționate la alineatul (1) litera (b) a fondurilor, a activelor financiare sau a resurselor economice, în măsura în care aceasta se aplică autorităților portuare, nu împiedică executarea, până la 15 iulie 2011, a contractelor încheiate înainte de data intrării în vigoare a prezentei decizii, cu excepția contractelor privind petrolul, gazele și produsele rafinate.”

   Articolul 2
   Entitățile care figurează pe lista din anexa la prezenta decizie se adaugă pe lista prevăzută în anexa IV la Decizia 2011/137/PESC.
   Articolul 3
   Prezenta decizie intră în vigoare la data adoptării.

      Adoptată la Bruxelles, 7 iunie 2011.

            Pentru Consiliu

            Președintele

         MARTONYI J.

      (1)  JO L 58, 3.3.2011, p. 53.

      ANEXĂ

         Entitățile menționate la articolul 2

                  Nume

                  Informații de identificare

                  Motive

                  Data includerii pe listă

                  1.

                  Autoritatea portuară din Tripoli

                  Autoritatea portuară: Întreprinderea Porturilor Socialiste (în legătură cu exploatarea portului Tripoli)
                  Tel +218 21 43946

                  Sub controlul regimului Qadhafi

                  7.06.2011

                  2.

                  Autoritatea portuară din Al Khoms

                  Autoritatea portuară: Întreprinderea Porturilor Socialiste (în legătură cu exploatarea portului Al Khoms)
                  Tel +218 21 43946

                  Sub controlul regimului Qadhafi

                  7.06.2011

                  3.

                  Autoritatea portuară din Brega

                  Sub controlul regimului Qadhafi

                  7.06.2011

                  4.

                  Autoritatea portuară din Ras Lanuf

                              Autoritatea portuară: Veba Oil Operations BV

                              Adresă: PO Box 690

                              Tripoli, Libia

                              Telefon: +218 21 333 0081

                  Sub controlul regimului Qadhafi

                  7.06.2011

                  5.

                  Autoritatea portuară din Zawia

                  Sub controlul regimului Qadhafi

                  7.06.2011

                  6.

                  Autoritatea portuară din Zuwara

                              Autoritatea portuară: Autoritatea portuară din Zuara

                              PO Box 648

                              Afaceri portuare și transport maritim

                              Tripoli

                              Libia

                              Tel +218 25 25305

                  Sub controlul regimului Qadhafi

                  7.06.2011


title: Decizia Parlamentului European din 23 aprilie 2009 privind descărcarea de gestiune pentru execuția bugetului general al Uniunii Europene aferent exercițiului financiar 2007, Secțiunea IV - Curtea de Justiție

text:
               26.9.2009

               RO

               Jurnalul Oficial al Uniunii Europene

               L 255/74

         DECIZIA PARLAMENTULUI EUROPEAN
   din 23 aprilie 2009
   privind descărcarea de gestiune pentru execuția bugetului general al Uniunii Europene aferent exercițiului financiar 2007, Secțiunea IV – Curtea de Justiție
   (2009/635/CE)
   PARLAMENTUL EUROPEAN,

               —

               având în vedere bugetul general al Uniunii Europene pentru exercițiul financiar 2007 (1),

               —

               având în vedere conturile anuale ale Comunităților Europene pentru exercițiul financiar 2007 – Volumul I (C6-0418/2008) (2),

               —

               având în vedere raportul anual al Curții de Justiție, prezentat autorității care acordă descărcarea de gestiune, referitor la auditurile interne efectuate în 2007,

               —

               având în vedere Raportul anual al Curții de Conturi referitor la execuția bugetului privind exercițiul financiar 2007, însoțit de răspunsurile instituțiilor (3),

               —

               având în vedere Declarația de asigurare privind fiabilitatea conturilor și legalitatea și regularitatea operațiunilor subiacente, întocmită de Curtea de Conturi în temeiul articolului 248 din Tratatul CE (4),

               —

               având în vedere articolul 272 alineatul (10) și articolele 274, 275 și 276 din Tratatul CE,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind regulamentul financiar aplicabil bugetului general al Comunităților Europene (5), în special articolele 50, 86, 145, 146 și 147,

               —

               având în vedere articolul 71 și anexa V la Regulamentul său de procedură,

               —

               având în vedere raportul Comisiei pentru control bugetar (A6-0151/2009),

               1.

               acordă grefierului Curții de Justiție descărcarea de gestiune pentru execuția bugetului aferent exercițiului financiar 2007;

               2.

               își prezintă observațiile în cadrul rezoluției de mai jos;

               3.

               încredințează Președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, Consiliului, Comisiei, Curții de Justiție, Curții de Conturi, Ombudsmanului European și Autorității Europene pentru Protecția Datelor și de a asigura publicarea acestora în Jurnalul Oficial al Uniunii Europene (seria L).

            Preşedintele

         Hans-Gert PÖTTERING

            Secretarul General

         Klaus WELLE

      (1)  JO L 77, 16.3.2007.

      (2)  JO C 287, 10.11.2008, p. 1.

      (3)  JO C 286, 10.11.2008, p. 1.

      (4)  JO C 287, 10.11.2008, p. 111.

      (5)  JO L 248, 16.9.2002, p. 1.
   REZOLUȚIA PARLAMENTULUI EUROPEAN
   din 23 aprilie 2009
   conținând observațiile care fac parte integrantă din decizia privind descărcarea de gestiune pentru execuția bugetului general al Uniunii Europene aferent exercițiului financiar 2007, Secțiunea IV – Curtea de Justiție
   PARLAMENTUL EUROPEAN,

               —

               având în vedere bugetul general al Uniunii Europene pentru exercițiul financiar 2007 (1),

               —

               având în vedere conturile anuale ale Comunităților Europene pentru exercițiul financiar 2007 – Volumul I (C6-0418/2008) (2),

               —

               având în vedere raportul anual al Curții de Justiție, prezentat autorității care acordă descărcarea de gestiune, referitor la auditurile interne efectuate în 2007,

               —

               având în vedere Raportul anual al Curții de Conturi referitor la execuția bugetului privind exercițiul financiar 2007, însoțit de răspunsurile instituțiilor (3),

               —

               având în vedere Declarația de asigurare privind fiabilitatea conturilor și legalitatea și regularitatea operațiunilor subiacente, întocmită de Curtea de Conturi în temeiul articolului 248 din Tratatul CE (4),

               —

               având în vedere articolul 272 alineatul (10) și articolele 274, 275 și 276 din Tratatul CE,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind regulamentul financiar aplicabil bugetului general al Comunităților Europene (5), în special articolele 50, 86, 145, 146 și 147,

               —

               având în vedere articolul 71 și anexa V la Regulamentul său de procedură,

               —

               având în vedere raportul Comisiei pentru control bugetar (A6-0151/2009),

               1.

               constată că, în 2007, Curtea Europeană de Justiție (CEJ) a avut credite de angajament disponibile în valoare totală de 275 milioane EUR [2006: 252 milioane EUR (6)], cu o rată de utilizare de 96,84 %, peste rata din exercițiul precedent;

               2.

               ia act cu satisfacție de adoptarea de către CEJ în iulie 2007 a unui cod de conduită aplicabil membrilor și foștilor membri ai Curții de Justiție, ai Tribunalului de Primă Instanță și ai Tribunalului Funcției Publice (7), care include obligația de a depune o declarație de interese financiare Președintelui CEJ; insistă, cu toate acestea, în cererea sa repetată, ca, în interesul transparenței și chiar în absența unei obligații legale în prezent, să se publice declarații concrete, de exemplu, pe site-ul internet al CEJ; propune în plus numirea unui ofițer de monitorizare independent a cărui sarcină ar fi să raporteze anual și public cu privire la declarațiile primite, în vederea asigurării unei monitorizări și a unui control credibile;

               3.

               evidențiază faptul că, în 2007, numărul de funcționari și de agenți aflați în serviciu (agenți temporari și contractuali) a crescut în timpul anului cu 7,9 % ajungând la un total de 1 928, în principal datorită aderării Bulgariei și României;

               4.

               salută îmbunătățirile la nivelul recrutării de personal calificat, vizate de Statutul funcționarilor, pe baza concursurilor organizate de EPSO și, de asemenea, la nivelul soluționării câtorva probleme privind anumite posturi (în principal de interpreți și de specialiști IT);

               5.

               evidențiază faptul că la punctul 11.19 din Raportul său anual pe 2007, Curtea de Conturi Europeană (CCE) a formulat următoarele comentarii: „decizia Comitetului administrativ al Curții de Justiție referitoare la recrutarea și încadrarea în muncă a agenților contractuali nu stabilește nicio procedură de selecție pentru «agenții contractuali auxiliari» […]. În consecință, nu există proceduri de selecție oficiale stabilite de Curtea de Justiție pentru recrutarea de personal pentru contracte pe termen scurt în vederea înlocuirii anumitor persoane care se află în incapacitatea de a-și exercita atribuțiile”;

               6.

               sprijină punctul de vedere al CCE potrivit căruia, din cauza lipsei unor proceduri specifice de selecție specifice pentru agenții contractuali auxiliari (care să includă, de exemplu, utilizarea de comisii de evaluare), „[…] dispozițiile aplicate la Curtea de Justiție nu asigură, în astfel de cazuri, respectarea deplină a dispozițiilor articolului 82 alineatul (1) din Regimul aplicabil celorlalți agenți ai Comunităților și nici evitarea riscului de a crea impresia unei selecții lipsite de obiectivitate”; solicită, prin urmare, instituirea unor proceduri de selecție adecvate și pentru această categorie de agenți contractuali;

               7.

               își exprimă satisfacția că, începând cu 1 octombrie 2007, s-au creat două unități administrative separate (o unitate de audit intern și o unitate de verificare) cu doi șefi de unitate diferiți, punând astfel capăt unei situații criticate în anii anteriori atât de CCE, cât și de Parlament, situație în care șeful serviciului de audit intern era responsabil cu verificarea ex ante a operațiunilor ordonatorilor de credite;

               8.

               constată cu satisfacție că, la 12 decembrie 2007, Comitetul administrativ al CEJ a modificat fișa misiunii auditorului intern, astfel încât programul anual de activitate al unității de audit intern este adoptat pe baza unei evaluări a riscurilor reale la care este expusă organizația;

               9.

               constată că s-a introdus o nouă procedură de înstrăinare a imobilizărilor în contextul instituirii, în decursul lui 2007, a unui nou sistem integrat de gestiune și control financiar (SAP), care a înlocuit la 1 ianuarie 2008 sistemul de gestiune contabilă și financiară Sucre-Abac; salută faptul că noul sistem SAP a fost elaborat la nivel interinstituțional de Consiliu, CCE și CEJ și, prin urmare, generează economii substanțiale la buget și, de asemenea, aduce beneficii în termeni de eficiență pentru cele trei instituții implicate;

               10.

               salută, de asemenea, cooperarea fructuoasă interinstituțională cu CCE în ceea ce privește formarea profesională;

               11.

               salută reducerea numărului de contracte negociate, ca proporție din numărul de contracte atribuite, de la 34 % în 2006 la 32 % în 2007 [cu o valoare de peste 60 000 EUR, în urma modificării normelor de aplicare (8) a Regulamentului financiar]; încurajează CEJ să își continue eforturile de a reduce și mai mult această proporție;

               12.

               constată că 2006 a fost al doilea an de activitate judiciară, în sensul strict al cuvântului, a nou creatului Tribunal al Funcției Publice, după începerea activității sale în decembrie 2005 și că Regulamentul său de procedură a intrat în vigoare la 1 noiembrie 2007;

               13.

               salută reducerea, pentru al patrulea exercițiu consecutiv, a duratei de derulare a procedurilor în cadrul CEJ, precum și majorarea cu aproape 10 % față de 2006 a numărului de cauze finalizate; constată totuși cu îngrijorare că s-au acumulat cauzele aflate pe rol în toate cele trei instanțe, în special la Tribunalul de Primă Instanță (+12 %, de la 1 029 de cauze în 2006 la 1 154 de cauze în 2007);

               14.

               înțelege că această creștere substanțială a numărului de cauze aflate pe rolul Tribunalului de Primă Instanță se datorează unei creșteri a numărului de cauze noi formulate, precum și complexității și diversității tot mai mari ale acțiunilor înaintate Curții; sprijină pe deplin eforturile CEJ de a-și revizui organizarea internă și procedurile de lucru pentru a-și îmbunătăți eficiența și a obține o reducere a acestei acumulări de cauze;

               15.

               salută publicarea în Jurnalul Oficial a unui raport privind gestiunea bugetară și financiară a CEJ în 2007 (9), raport ce însoțește conturile CEJ pe 2007 și prezintă situația, inter alia, a ratei de execuție a creditelor și oferă un rezumat al transferurilor de credite reportate în decursul exercițiului financiar 2007;

               16.

               laudă CEJ pentru obiceiul său de a include în raportul său de activitate un capitol care prezintă acțiunile întreprinse în decursul exercițiului în urma deciziilor anterioare ale Parlamentului privind descărcarea de gestiune și în urma rapoartelor CCE;

               17.

               constată că, în pofida modificărilor aduse Regulamentului financiar, normele sale privind achizițiile publice rămân excesiv de greoaie pentru instituțiile mai mici, cum este CEJ, în special cu privire la procedurile de ofertare pentru contractele cu o valoare relativ mică; invită Comisia ca, în viitor, atunci când desfășoară activitățile preliminare elaborării de propuneri de modificare a Regulamentului financiar, să consulte pe larg Grefierul CEJ pentru a se asigura că preocupările acestora sunt luate pe deplin în considerare la elaborarea proiectului final.

      (1)  JO L 77, 16.3.2007.

      (2)  JO C 287, 10.11.2008, p. 1.

      (3)  JO C 286, 10.11.2008, p. 1.

      (4)  JO C 287, 10.11.2008, p. 111.

      (5)  JO L 248, 16.9.2002, p. 1.

      (6)  2005: 232,6 milioane EUR.

      (7)  JO C 223, 22.9.2007, p. 1.

      (8)  Regulamentul (CE, Euratom) nr. 2342/2002 al Comisiei din 23 decembrie 2002 de stabilire a normelor de aplicare a Regulamentului (CE, Euratom) nr. 1605/2002 al Consiliului privind regulamentul financiar aplicabil bugetului general al Comunităților Europene (JO L 357, 31.12.2002, p. 1).

      (9)  JO C 15, 21.1.2009, p. 1.


title: 2013/285/UE: Decizia Consiliului din 10 iunie 2013 de stabilire a poziției Uniunii Europene în cadrul Consiliului TRIPS al Organizației Mondiale a Comerțului privind cererea de prelungire a perioadei de tranziție în temeiul articolului 66 alineatul (1) din Acordul TRIPS pentru țările membre cel mai puțin dezvoltate

text:
               14.6.2013

               RO

               Jurnalul Oficial al Uniunii Europene

               L 162/1

         DECIZIA CONSILIULUI
   din 10 iunie 2013
   de stabilire a poziției Uniunii Europene în cadrul Consiliului TRIPS al Organizației Mondiale a Comerțului privind cererea de prelungire a perioadei de tranziție în temeiul articolului 66 alineatul (1) din Acordul TRIPS pentru țările membre cel mai puțin dezvoltate
   (2013/285/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 207 alineatul (4) și articolul 218 alineatul (9),
   având în vedere propunerea Comisiei Europene,
   întrucât:

               (1)

               La 5 noiembrie 2012, Haiti, în numele grupului țărilor membre cel mai puțin dezvoltate (LDC), a solicitat oficial prelungirea perioadei de tranziție pentru punerea în aplicare a Acordului privind aspectele legate de comerț ale drepturilor de proprietate intelectuală (Acordul TRIPS) al Organizației Mondiale a Comerțului (OMC), în temeiul articolului 66 alineatul (1) din acordul respectiv.

               (2)

               Perioada de tranziție actuală, acordată prin Decizia Consiliului TRIPS din 29 noiembrie 2005, urmează să expire la 1 iulie 2013.

               (3)

               Articolul 66 alineatul (1) din Acordul TRIPS prevede că Consiliul TRIPS „la cererea motivată corespunzător a unei țări membre cel mai puțin dezvoltate, acordă prelungirea acestei perioade”.

               (4)

               Efectul de pârghie și protecția proprietății intelectuale sunt factori-cheie în promovarea creșterii socioeconomice, așa cum au recunoscut miniștrii prezenți la reuniunea pregătitoare regională pentru Africa de la Dar es Salaam, din martie 2013, înainte de revizuirea ministerială anuală realizată de Consiliul Economic și Social al Organizației Națiunilor Unite, care a făcut un apel la intensificarea eforturilor de elaborare a unui cadru juridic și politic, printre altele, pentru proprietatea intelectuală.

               (5)

               LDC au progresat în ritmuri diferite și până la diferite niveluri în aplicarea Acordului TRIPS.

               (6)

               Asistența tehnică și financiară, eficiența și coordonarea adecvată a acestora au un rol important la punerea în aplicare a Acordului TRIPS.

               (7)

               S-au făcut pași importanți în domeniul proprietății intelectuale în mai multe LDC, dar continuă să fie adevărat că LDC au necesități și cerințe speciale și continuă să se confrunte cu constrângeri economice, financiare și administrative, prin urmare necesită mai mult timp și flexibilitate pentru a pune în aplicare prevederile TRIPS.

               (8)

               În consecință, se impune prelungirea perioadei de tranziție pentru punerea în aplicare a Acordului TRIPS în LDC,

         ADOPTĂ PREZENTA DECIZIE:
   Articolul 1
   (1)   Poziția care trebuie adoptată de Uniunea Europeană în cadrul Consiliului TRIPS al Organizației Mondiale a Comerțului privind cererea de prelungire a perioadei de tranziție în temeiul articolului 66 alineatul (1) din Acordul TRIPS pentru LDC este aceea că LDC nu sunt obligate să aplice prevederile Acordului TRIPS, altele decât articolele 3, 4 și 5, pentru o durată asupra căreia membrii OMC convin prin consens sau până la data la care încetează să mai facă parte dintre țările membre cel mai puțin dezvoltate, oricare dintre acestea intervine prima.
   (2)   În timpul perioadei de prelungire respective, LDC nu ar trebui să reducă nivelul existent de protecție a proprietății intelectuale sub standardele stabilite de Acordul TRIPS. Prezenta decizie nu aduce atingere deciziei Consiliului TRIPS din 27 iunie 2002 privind „Extinderea perioadei de tranziție în temeiul articolului 66.1 din Acordul TRIPS acordată țărilor membre cel mai puțin dezvoltate în ceea ce privește anumite obligații referitoare la produsele farmaceutice”.
   (3)   De asemenea, în cursul perioadei de extindere, ar trebui să se acorde atenția cuvenită și să se analizeze nivelurile variate de aplicare a prevederilor Acordului TRIPS și să se identifice necesitățile din diferitele LDC și modului în care asistența tehnică și programele de consolidare a capacităților pot fi coordonate, utilizate și evaluate mai eficient, punându-se accentul în special pe domeniile cu cea mai mare utilitate imediată pentru a permite un proces de integrare treptată.
   Articolul 2
   Prezenta decizie intră în vigoare la data adoptării.

      Adoptată la Bruxelles, 10 iunie 2013.

            Pentru Consiliu

            Președintele

         E. GILMORE


title: 2009/104/CE: Decizia Comisiei din 21 noiembrie 2008 cu privire la încheierea unui acord sub forma unui schimb de scrisori între Comunitatea Europeană și Republica Chile privind modificările aduse apendicelui V la Acordul privind comerțul cu vinuri anexat la Acordul de asociere între Comunitatea Europeană și statele sale membre, pe de o parte, și Republica Chile, pe de altă parte

text:
               6.2.2009

               RO

               Jurnalul Oficial al Uniunii Europene

               L 37/8

         DECIZIA COMISIEI
   din 21 noiembrie 2008
   cu privire la încheierea unui acord sub forma unui schimb de scrisori între Comunitatea Europeană și Republica Chile privind modificările aduse apendicelui V la Acordul privind comerțul cu vinuri anexat la Acordul de asociere între Comunitatea Europeană și statele sale membre, pe de o parte, și Republica Chile, pe de altă parte
   (2009/104/CE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Decizia 2002/979/CE a Consiliului din 18 noiembrie 2002 privind semnarea și aplicarea provizorie a anumitor dispoziții ale unui Acord de constituire a unei asocieri între Comunitatea Europeană și statele sale membre, pe de o parte, și Republica Chile, pe de altă parte (1), în special articolul 5 alineatul (1),
   întrucât:

               (1)

               Noi practici oenologice autorizate în Comunitate au fost aduse la cunoștința Republicii Chile la 11 octombrie 2006 în conformitate cu articolul 18 din Acordul privind comerțul cu vinuri anexat la Acordul de asociere între Comunitatea Europeană și statele sale membre, pe de o parte, și Republica Chile, pe de altă parte (denumit în continuare „Acordul privind comerțul cu vinuri”).

               (2)

               Având în vedere concluziile celui de-al treilea comitet mixt EU-Chile al Acordului privind comerțul cu vinuri, care a avut loc la Santiago de Chile la 10 ianuarie 2008, este necesară modificarea apendicelui V la Acordul privind comerțul cu vinuri, pentru a se adăuga noi practici oenologice autorizate în Comunitate.

               (3)

               Comunitatea și Republica Chile au negociat, în conformitate cu articolul 29 alineatul (2) al Acordului privind comerțul cu vinuri, un acord sub forma unui schimb de scrisori în vederea modificării apendicelui V al acestuia.

               (4)

               Prin urmare, este necesară aprobarea acestui schimb de scrisori.

               (5)

               Măsurile prevăzute în prezenta decizie sunt conforme cu avizul Comitetului de gestionare a organizării comune a piețelor agricole,

         DECIDE:
   Articolul 1
   Acordul sub forma unui schimb de scrisori între Comunitatea Europeană și Republica Chile privind modificările aduse apendicelui V la Acordul privind comerțul cu vinuri anexat la Acordul de asociere între Comunitatea Europeană și statele sale membre, pe de o parte, și Republica Chile, pe de altă parte, se aprobă în numele Comunității.
   Textul acordului se atașează la prezenta decizie.
   Articolul 2
   Comisarul pentru agricultură și dezvoltare rurală este autorizat să semneze schimbul de scrisori prin care Comunitatea își asumă obligații.

      Adoptată la Bruxelles, 21 noiembrie 2008.

            Pentru Comisie

         Mariann FISCHER BOEL

            Membru al Comisiei

      (1)  JO L 352, 30.12.2002, p. 1.
    ---documentbreak---

               6.2.2009

               RO

               Jurnalul Oficial al Uniunii Europene

               L 37/9

         ACORD SUB FORMA UNUI SCHIMB DE SCRISORI
   între Comunitatea Europeană și Republica Chile privind modificările aduse apendicelui V la Acordul privind comerțul cu vinuri anexat la Acordul de asociere între Comunitatea Europeană și statele sale membre, pe de o parte, și Republica Chile, pe de altă parte
   Bruxelles, 4 ianuarie 2009
   Stimate domn,
   Am onoarea să mă adresez dumneavoastră referitor la articolul 29 alineatul (2) din Acordul privind comerțul cu vinuri anexat la Acordul de asociere dintre Comunitatea Europeană și statele sale membre, pe de o parte, și Republica Chile, pe de altă parte, din 18 noiembrie 2002, care prevede că părțile contractante pot modifica, de comun acord, apendicele la respectivul acord.
   Datorită adăugării unor noi practici oenologice autorizate sau modificării unor practici deja autorizate în Comunitate, asupra cărora autoritățile Republicii Chile au fost informate la 11 octombrie 2006, și în lumina concluziilor celui de-al treilea comitet mixt EU-Chile al Acordului privind comerțul cu vinuri, care a avut loc la Santiago de Chile la 10 ianuarie 2008, este necesară modificarea punctului 2 din apendicele V (Practici și tratamente oenologice și specificații ale produselor) la Acordul privind comerțul cu vinuri.
   Am onoarea să vă propun înlocuirea punctului 2 al apendicelui V la Acordul privind comerțul cu vinurile, cu textul atașat mai jos, cu efect de la data răspunsului dumneavoastră care confirmă acordul cu privire la conținutul prezentei scrisori.
   V-aș rămâne îndatorată dacă ați binevoi să îmi confirmați acordul guvernului dumneavoastră cu privire la conținutul prezentei scrisori.
   Vă rog să acceptați, stimate domn, expresia înaltei mele considerații.

         În numele Comunității Europene

      Mariann FISCHER BOEL

   Bruxelles, 8 ianuarie 2009
   Stimată doamnă,
   Am onoarea de a confirma primirea scrisorii dumneavoastră din 4 ianuarie, având următorul conținut:

      „Am onoarea să mă adresez dumneavoastră referitor la articolul 29 alineatul (2) din Acordul privind comerțul cu vinuri anexat la Acordul de asociere dintre Comunitatea Europeană și statele sale membre, pe de o parte, și Republica Chile, pe de altă parte, din 18 noiembrie 2002, care prevede că părțile contractante pot modifica, de comun acord, apendicele la respectivul acord.
      Datorită adăugării unor noi practici oenologice autorizate sau modificării unor practici deja autorizate în Comunitate, asupra cărora autoritățile Republicii Chile au fost informate la 11 octombrie 2006, și în lumina concluziilor celui de-al treilea comitet mixt EU-Chile al Acordului privind comerțul cu vinuri, care a avut loc la Santiago de Chile la 10 ianuarie 2008, este necesară modificarea punctului 2 din apendicele V (Practici și tratamente oenologice și specificații ale produselor) la Acordul privind comerțul cu vinuri.
      Am onoarea să vă propun înlocuirea punctului 2 al apendicelui V la Acordul privind comerțul cu vinurile, cu textul atașat mai jos, cu efect de la data răspunsului dumneavoastră care confirmă acordul cu privire la conținutul prezentei scrisori.
      V-aș rămâne îndatorată dacă ați binevoi să îmi confirmați acordul guvernului dumneavoastră cu privire la conținutul prezentei scrisori.”

   Am onoarea să confirm acordul Republicii Chile cu privire la conținutul prezentei scrisori.
   Vă rog să acceptați, stimată doamnă, expresia înaltei mele considerații.

         În numele Republicii Chile

      Juan SALAZAR SPARKS

   ANEXĂ
   Punctul 2 din apendicele V la Acordul privind comerțul cu vinuri se înlocuiește cu următorul text:

                  „2.

                  Lista practicilor și a tratamentelor oenologice autorizate pentru vinurile originare din Comunitate cu următoarele restricții sau, în absența acestora, în condițiile prevăzute de normele comunitare:

                              1.

                              Aerare sau barbotare cu argon, azot sau oxigen

                              2.

                              Tratament termic

                              3.

                              Utilizarea în vinuri seci a tescovinei proaspete, în stare bună și nediluată și care conține levuri din vinificarea recentă a vinurilor seci

                              4.

                              Centrifugarea și filtrarea cu sau fără un agent de filtrare inert, cu condiția ca niciun reziduu nedorit să nu fie lăsat în produsele astfel tratate

                              5.

                              Utilizarea levurilor pentru vinificare

                              6.

                              Utilizarea de preparate din membrane celulare de levuri

                              7.

                              Utilizarea de polivinilpolipirolidon

                              8.

                              Utilizarea bacteriilor de acid lactic în suspensie de vin

                              9.

                              Adaosul uneia sau mai multora dintre următoarele substanțe pentru a încuraja creșterea levurilor:

                                          (i)

                                          adaos de:

                                                      —

                                                      fosfat diamonic sau sulfat de amoniu

                                                      —

                                                      sulfit de amoniu sau bisulfit de amoniu

                                          (ii)

                                          adaos de clorhidrat de tiamină

                              10.

                              Utilizarea de dioxid de carbon, argon și azot, individual sau combinat, în scopul de a crea o atmosferă inertă și de a manipula produsul fără ca acesta să intre în contact cu aerul

                              11.

                              Adaosul de dioxid de carbon

                              12.

                              Utilizarea de dioxid de sulf, bisulfit de potasiu sau metabisulfit de potasiu, numit și disulfit de potasiu sau pirosulfit de potasiu

                              13.

                              Adaosul de acid sorbic sau de sorbat de potasiu

                              14.

                              Adaosul de acid L-ascorbic

                              15.

                              Adaosul de acid citric în vederea stabilizării vinului, cu condiția ca respectivul conținut final al vinului tratat să nu depășească 1 gram pe litru

                              16.

                              Utilizarea acidului tartric în scopul acidificării, cu condiția ca aciditatea inițială să nu fie mărită cu mai mult de 2,5 grame pe litru, exprimată în acid tartric

                              17.

                              Utilizarea uneia sau mai multora dintre următoarele substanțe pentru dezacidificare:

                                          —

                                          tartrat neutru de potasiu

                                          —

                                          bicarbonat de potasiu

                                          —

                                          carbonat de calciu, care poate conține mici cantități de sare dublă de calciu din acizii L-tartric (+) și L-malic (–)

                                          —

                                          un preparat omogen de acid tartric și carbonat de calciu în proporții echivalente, fin pulverizat

                                          —

                                          tartrat de calciu sau acid tartric

                              18.

                              Limpezirea cu ajutorul uneia sau mai multora dintre următoarele substanțe pentru uz oenologic:

                                          —

                                          gelatină comestibilă

                                          —

                                          proteine din plante

                                          —

                                          bentonită

                                          —

                                          ihtiocol

                                          —

                                          cazeină sau cazeinat de potasiu

                                          —

                                          ovalbumină, lactalbumină

                                          —

                                          caolin

                                          —

                                          enzime pectolitice

                                          —

                                          dioxid de siliciu sub formă de gel sau de soluție coloidală

                                          —

                                          tanin

                                          —

                                          preparate enzimatice de betaglucanază

                              19.

                              Adaosul de tanin

                              20.

                              Tratarea musturilor și a vinurilor noi aflate încă în fermentație cu cărbune de uz oenologic, în anumite limite

                              21.

                              Tratarea:

                                          —

                                          vinurilor roșii și a vinurilor rosé cu ferocianură de potasiu

                                          —

                                          vinurilor roșii cu ferocianură de potasiu sau cu fitat de calciu, cu condiția ca vinurile astfel tratate să conțină fier rezidual

                              22.

                              Adaosul de acid metatartric

                              23.

                              Utilizarea de gumă arabică după terminarea procesului de fermentare

                              24.

                              Utilizarea de acid DL tartric, denumit și acid racemic, sau a sării sale neutre de potasiu pentru precipitarea calciului în exces

                              25.

                              Utilizarea, pentru fabricarea vinurilor spumante obținute prin fermentare în sticle și cu sediment separat prin scurgere,

                                          —

                                          a alginatului de calciu; sau

                                          —

                                          a alginatului de potasiu

                              26.

                              Utilizarea de sulfat de cupru

                              27.

                              Adaosul de bitartrat de potasiu sau de tartrat de calciu pentru a favoriza precipitarea tartrului

                              28.

                              Adaosul de caramel pentru a intensifica culoarea vinurilor licoroase

                              29.

                              Utilizarea sulfatului de calciu pentru producerea anumitor vinuri licoroase de calitate produse în regiuni determinate (v.l.c.p.r.d.)

                              30.

                              Utilizarea rășinii de pin din Alep pentru producerea, numai în Grecia, a vinului de masă «retsina», în conformitate cu condițiile prevăzute de normele comunitare

                              31.

                              Adaosul de lizozimă

                              32.

                              Electrodializa pentru a garanta stabilizarea tartrică a vinului

                              33.

                              Utilizarea ureazei pentru a se reduce conținutul de uree din vin

                              34.

                              Adaosul de must de struguri sau must de struguri concentrat rectificat pentru îndulcirea vinului, în conformitate cu condițiile prevăzute de normele comunitare

                              35.

                              Concentrarea parțială prin procese fizice, inclusiv prin osmoză inversă, pentru creșterea tăriei alcoolice a mustului de struguri sau a vinului

                              36.

                              Adaosul de zaharoză, de must de struguri concentrat sau de must de struguri concentrat rectificat pentru creșterea tăriei alcoolice a strugurilor, a mustului de struguri sau a vinului, în conformitate cu normele comunitare

                              37.

                              Adaosul de distilat de vin sau de stafide sau al unui alcool neutru de origine vinicolă pentru fabricarea vinurilor licoroase

                              38.

                              Adaosul de acid L-ascorbic în anumite limite

                              39.

                              Adaosul de dicarbonat de dimetil (DMDC) în vinuri pentru a asigura stabilizarea microbiologică a acestora, în anumite limite și în condiții care urmează să fie stabilite

                              40.

                              Adaosul de manoproteine de drojdie pentru a asigura stabilizarea tartrică și proteică a vinurilor

                              41.

                              Utilizarea de bucăți de stejar în procesul de producție a vinului”


title: 2007/360/CE: Decizia Consiliului din 29 mai 2007 privind încheierea de acorduri sub forma unor procese-verbale agreate între Comunitatea Europeană și Republica Federativă a Braziliei și între Comunitatea Europeană și Regatul Thailandei în temeiul articolului XXVIII din Acordul General pentru Tarife și Comerț 1994 (GATT 1994), referitoare la modificarea concesiilor privind carnea de pasăre

text:
               30.5.2007

               RO

               Jurnalul Oficial al Uniunii Europene

               L 138/10

      DECIZIA CONSILIULUI

   din 29 mai 2007
   privind încheierea de acorduri sub forma unor procese-verbale agreate între Comunitatea Europeană și Republica Federativă a Braziliei și între Comunitatea Europeană și Regatul Thailandei în temeiul articolului XXVIII din Acordul General pentru Tarife și Comerț 1994 (GATT 1994), referitoare la modificarea concesiilor privind carnea de pasăre
   (2007/360/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 133, coroborat cu articolul 300 alineatul (2) primul paragraf prima teză,
   având în vedere propunerea Comisiei,
   întrucât:

               (1)

               La 5 mai 2006, Consiliul a autorizat Comisia să deschidă negocieri în temeiul articolului XXVIII din Acordul General pentru Tarife și Comerț 1994 (GATT 1994) în vederea modificării taxelor vamale consolidate la trei produse din carne de pasăre prevăzute în lista CE CXL anexată la GATT 1994. Comisia a comunicat Organizației Mondiale a Comerțului intenția sa de a modifica concesiile privind carnea de pasăre sărată clasificată la subpoziția 0210 99 39 și de a extinde negocierile la carnea de pui gătită, clasificată la subpoziția 1602 32 19, și la preparatele din carne de curcan clasificate la subpoziția 1602 31 din Nomenclatura Combinată (NC).

               (2)

               Negocierile au fost purtate de Comisie, cu consultarea comitetului prevăzut la articolul 133 din tratat și în limitele directivelor de negociere adoptate de Consiliu.

               (3)

               Comisia a ajuns la acorduri, sub forma unor procese-verbale agreate, la 6 decembrie 2006 cu Republica Federativă a Braziliei, având un interes ca furnizor principal pentru produsele de la subpoziția NC 0210 99 39, 1602 31 și având un interes substanțial cu privire la produsele de la subpoziția NC 1602 32 19, iar la 23 noiembrie 2006 cu Regatul Thailandei, având un interes substanțial cu privire la produsele de la subpoziția NC 0210 99 39 și un interes ca furnizor principal pentru produsele de la subpoziția NC 1602 32 19.

               (4)

               Acordurile ar trebui aprobate.

               (5)

               Măsurile necesare pentru implementarea acestei decizii ar trebui adoptate în conformitate cu Decizia 1999/468/CE a Consiliului din 28 iunie 1999 de stabilire a normelor privind exercitarea competențelor de executare conferite Comisiei (1),

         DECIDE:
   Articolul 1
   Acordurile sub formă de procese-verbale agreate între Comunitatea Europeană și Republica Federativă a Braziliei și între Comunitatea Europeană și Regatul Thailandei, în temeiul articolului XXVIII din GATT 1994, referitoare la modificarea concesiilor privind produsele din carne de pasăre sunt aprobate prin prezenta decizie, în numele Comunității.
   Textele acordurilor sunt anexate la prezenta decizie.
   Articolul 2
   Măsurile necesare pentru implementarea acestei decizii se adoptă în conformitate cu procedura prevăzută la articolul 3 alineatul (2).
   Articolul 3
   (1)   Comisia va fi asistată de Comitetul de gestionare pentru carne de pasăre și ouă.
   (2)   În cazul în care se fac trimiteri la prezentul alineat, se aplică articolele 4 și 7 din Decizia 1999/468/CE.
   Termenul prevăzut la articolul 4 alineatul (3) din Decizia 1999/468/CE se stabilește ca fiind de o lună.
   Articolul 4
   Președintele Consiliului este autorizat să desemneze persoana sau persoanele împuternicite să semneze acordurile în numele Comunității (2).

      Adoptată la Bruxelles, 29 mai 2007.

            Pentru Consiliu

            Președintele

         J. PLEWA

      (1)  JO L 184, 17.7.1999, p. 23. Decizie, astfel cum a fost modificată prin Decizia 2006/512/CE (JO L 200, 22.7.2006, p. 11).

      (2)  Data intrării în vigoare a acordurilor se publică în Jurnalul Oficial al Uniunii Europene de către Secretariatul General al Consiliului.

         PROCES-VERBAL AGREAT

      între Comunitatea Europeană și Republica Federativă a Braziliei
      Negocieri în temeiul articolului XXVIII din GATT 1994 privind modificarea concesiilor privind carnea de pasăre prevăzute în lista CE CXL anexată la GATT 1994.
      În cursul negocierilor purtate între Comunitatea Europeană (denumită în continuare „CE”) și Republica Federativă a Braziliei (denumită în continuare „Brazilia”) în temeiul articolului XXVIII din GATT 1994, cu privire la modificarea concesiilor privind carnea de pasăre prevăzute în lista CE CXL anexată la Acordul General pentru Tarife și Comerț din 1994 (GATT 1994), delegațiile Comisiei Comunităților Europene și Braziliei au ajuns la acordul menționat mai jos.
      Delegațiile Comisiei Comunităților Europene și Braziliei vor prezenta acest acord spre aprobare autorităților lor competente.
      1.   Nivelul taxei vamale consolidate: nivelul taxei vamale consolidate la produsele având codurile 0210 90 20 (în prezent, 0210 99 39), 1602 31 și 1602 32 19 va fi 1 300 EUR/tonă, 1 024 EUR/tonă și, respectiv, 1 024 EUR/tonă.
      2.   Contingente tarifare: CE va deschide următoarele contingente tarifare anuale:

                  (a)

                  pentru produsul având codul 0210 90 20 („sărat”), un contingent de 264 245 tone, din care 170 807 tone vor fi alocate Braziliei. Taxa vamală aplicabilă în cadrul contingentului va fi de 15,4 % ad valorem;

                  (b)

                  pentru produsul având codul 1602 31 („curcan”), un contingent de 103 896 tone, din care 92 300 tone vor fi alocate Braziliei. Taxa vamală aplicabilă în cadrul contingentului va fi de 8,5 % ad valorem;

                  (c)

                  pentru produsul având codul 1602 32 19 („gătit”), un contingent de 250 953 tone, din care 79 477 tone vor fi alocate Braziliei. Taxa vamală aplicabilă în cadrul contingentului va fi de 8 % ad valorem.

            3.   Importurile în cadrul contingentelor tarifare prevăzute la punctul 2 se vor efectua pe baza certificatelor de origine emise în mod nediscriminatoriu de autoritățile competente din Brazilia.
      4.   Concesiile prevăzute în prezentul acord sunt supuse modalităților agreate ulterior în Runda de negocieri comerciale Doha (DDA) a Organizației Mondiale a Comerțului.
      5.   Volumele contingentelor alocate țărilor având un interes ca furnizor principal și un interes substanțial vor fi conforme cu principiile generale prevăzute la articolul XIII din GATT. Concesiile care pot rezulta din aplicarea acestor principii nu vor fi mai puțin favorabile decât cele negociate în cadrul prezentului acord.
      6.   Cele două părți se angajează să pună în aplicare prevederile prezentului acord în cel mai scurt timp, în conformitate cu procedurile interne ale părților.
      7.   La cererea oricăreia dintre părți, vor avea loc consultări cu privire la punerea în aplicare a prezentului acord.

         Adoptat la Bruxelles la douăzeci și nouă mai două mii șapte.

               Pentru Comunitatea Europeană

               Pentru Republica Federativă Brazilia

         PROCES-VERBAL AGREAT

      între Comunitatea Europeană și Regatul Thailandei
      Negocieri în temeiul articolului XXVIII din GATT 1994 privind modificarea concesiilor privind carnea de pasăre prevăzute în lista CE CXL anexată la GATT 1994.
      În cursul negocierilor purtate între Comunitatea Europeană (denumită în continuare „CE”) și Regatul Thailandei (denumit în continuare „Thailanda”) în temeiul articolului XXVIII din GATT 1994, cu privire la modificarea concesiilor la carnea de pasăre prevăzute în lista CE CXL anexată la Acordul General pentru Tarife și Comerț din 1994 (GATT 1994), delegațiile Comisiei Comunităților Europene și Thailandei au ajuns la acordul menționat mai jos.
      1.   Nivelul taxei vamale consolidate: nivelul taxei vamale consolidate la produsele având codurile 0210 90 20 (în prezent, 0210 99 39) și 1602 32 19 va fi 1 300 EUR/tonă și, respectiv, 1 024 EUR/tonă.
      2.   Contingente tarifare: CE va deschide următoarele contingente tarifare anuale:

                  (a)

                  pentru produsul având codul 0210 90 20 („sărat”), un contingent de 264 245 tone, din care 92 610 tone vor fi alocate Thailandei. Taxa vamală aplicabilă în cadrul contingentului va fi de 15,4 % ad valorem;

                  (b)

                  pentru produsul având codul 1602 32 19 („gătit”), un contingent de 250 953 tone, din care 160 033 tone vor fi alocate Thailandei. Taxa vamală aplicabilă în cadrul contingentului va fi de 8 % ad valorem;

            3.   Importurile în cadrul contingentelor tarifare prevăzute la punctul 2 se vor efectua pe baza certificatelor de origine emise în mod nediscriminatoriu de autoritățile competente din Thailanda.
      4.   Concesiile prevăzute în prezentul acord sunt supuse modalităților agreate eventual în Runda de negocieri comerciale Doha (DDA) a Organizației Mondiale a Comerțului.
      5.   Volumele contingentelor alocate țărilor având un interes ca furnizor principal sau un interes substanțial vor fi conforme cu principiile generale prevăzute în articolul XIII din GATT. Concesiile care pot rezulta din aplicarea acestor principii nu vor fi mai puțin favorabile decât cele negociate în cadrul prezentului acord.
      6.   Cele două părți se angajează să pună în aplicare prevederile prezentului acord în cel mai scurt timp, în conformitate cu procedurile interne ale părților.
      7.   La cererea oricăreia dintre părți, vor avea loc consultări cu privire la punerea în aplicare a prezentului acord.

         Adoptat la Bruxelles la douăzeci și nouă mai două mii șapte.

               Pentru Comunitatea Europeană

               Pentru Regatul Thailandei